**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO „DĖL PAREIGINĖS ALGOS PASTOVIOSIOS DALIES KOEFICIENTŲ PATVIRTINIMO ŠVIETIMO ĮSTAIGŲ VADOVAMS“**

**1. Sprendimo projekto esmė, tikslai ir uždaviniai.**

Nuo 2017 m. vasario 1 d. įsigaliojo Lietuvos Respublikos valstybės ir savivaldybių įstaigų darbuotojų darbo apmokėjimo įstatymas (toliau – Įstatymas), kuriuo remiantis pasikeitė švietimo įstaigų darbuotojų pareiginės algos apskaičiavimas.

Šiuo sprendimo projektu prašome nustatyti Klaipėdos miesto švietimo įstaigų vadovams pareiginės algos pastoviosios dalies koeficientą.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas vadovaujantis naujai įsigaliojusiu Įstatymu, kuris reglamentuoja, kad švietimo įstaigos vadovo pareiginės algos koeficientas gali būti sudarytas iš pastoviosios ir kintamosios dalies. Šio Įstatymo 5 priedu reglamentuojamas įstaigų vadovų pareiginės algos pastoviosios dalies koeficiento apskaičiavimas. Įstatymas numato, kad darbuotojų koeficientai skaičiuojami ne bazinės mėnesinės algos dydžiais (BMA, t. y. 35,5 Eur), o pareiginės algos baziniu dydžiu (BD, t. y. 130,5 Eur).

Pažymėtina, kad šiuo tarybos sprendimu švietimo įstaigų vadovams darbo užmokestis nebus didinamas, o tik perskaičiuotas iki 2016 m. gruodžio 31 d. nustatytas įstaigos vadovo tarnybinio atlyginimo koeficientas atitinkamai pagal naujajame Įstatyme reglamentuotus pareiginės algos koeficientus baziniais dydžiais.

Vadovaujantis Įstatymo 5 priedu, Įstaigos vadovo pareiginės algos apskaičiavimas, lyginant su ankstesnėmis tvarkomis, nėra pasikeitęs ir priklauso nuo ikimokyklinių ar priešmokyklinių grupių arba mokinių skaičiaus, pedagoginio darbo stažo, turimos vadybinės kvalifikacinės kategorijos, taip pat yra didinamas gimnazijų ir jaunimo mokyklų vadovams, įstaigų vadovams, įgijusiems mokslo laipsnį arba pedagoginį (mokslo) vardą, įstaigų vadovams, kuriems nesuteikta vadybinė kvalifikacinė kategorija, tačiau jie yra įgiję magistro laipsnį, taip pat įstaigų vadovams, atsakingiems už darbą su specialiųjų ugdymosi poreikių turinčiais mokiniais. Įstatymo 5 priede pagal išvardintus kriterijus yra reglamentuotos ikimokyklinio ugdymo, bendrojo ugdymo, neformaliojo vaikų švietimo ir kitų švietimo įstaigų vadovų pareiginės algos pastoviosios dalies koeficientų ribos.

Atsižvelgiant į tai, kad Įstatymo 5 priedas galios iki 2017 m. rugpjūčio 31 d., šiuo tarybos sprendimu prašoma nustatyti koeficientus iki nurodytos datos.

**3. Kokių rezultatų laukiama.**

Siekiama įgyvendinti Lietuvos Respublikos valstybės ir savivaldybių įstaigų darbuotojų darbo apmokėjimo įstatymą, kadangi iki tol galioję teisės aktai, parengti vadovaujantis LR Vyriausybės 1993 m. liepos 8 d. nutarimu Nr. 511 „Dėl biudžetinių įstaigų ir organizacijų darbuotojų darbo apmokėjimo tvarkos tobulinimo“ ir reglamentuojantys švietimo įstaigos vadovų darbo apmokėjimo sąlygas, neteko galios.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Nėra

**6. Lėšų poreikis sprendimo įgyvendinimui.**

Atsižvelgiant į tai, kad 2017 metų savivaldybės biudžetas suplanuotas ir patvirtintas, Įstatymo įgyvendinimui iš valstybės papildomai nėra skirta lėšų darbuotojų atlyginimų didinimui, todėl švietimo įstaigų vadovams atlyginimai nebus didinami, o tik perskaičiuojamas iki 2016 m. gruodžio 31 d. nustatytas įstaigos vadovo tarnybinio atlyginimo koeficientas atitinkamai pagal naujojo Įstatymo pareiginės algos koeficientus baziniais dydžiais, todėl papildomų lėšų sprendimo įgyvendinimui nereikia.

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – siekiant įgyvendinti naująjį Įstatymą, švietimo įstaigų vadovams bus perskaičiuoti pareiginės algos pastoviosios dalies koeficientai baziniais dydžiais.

PRIDEDAMA:

1. Teisės aktų išrašas, 6 lapai.
2. Įstaigų vadovų tarnybinio atlyginimo skaičiavimo lentelės.

Personalo skyriaus vedėja Inga Gelžinytė-Litinskienė